Yir 46
Luk kɛ kui̱ I-jëp
1
Kä mɛmɛ ɛ riet Kuɔth Nhial ëë bä kä gök ni Yir-mɛ-yaa kɛ kui̱ dööri diaal.
2
Kɛ kui̱ I-jëp. Mɛmɛ ɛ ruac kɛ kui̱ rɛ̈m kua̱r I-jëp ni Pɛro Nɛko min te kiir Yu-pɛ-ree-tidh kä Kar-kɛ-mic mëë cu kuäär Bɛ̈-bi-lɔn ni Nɛ-bu-kad-nɛ-dhar ɛ joc kɛ ŋuaan runi Yɛ-ɣo-ya-kim gat Yo-ci-yaa kuäär Juda wëë i̱,
3
“Rialɛ kɔamni kɛnɛ köötni ikä,
kä wiaa ko̱o̱r!
4
Rialɛ jiöŋköörikä.
Kä kötdɛ lö ji̱ jiöŋkööri!
La̱thɛ kuɔ̱mni köörun,
kä thɛ̈rɛ yio̱o̱kun kä carɛ
tuɔ̱ŋ köör.
La̱thɛ köötni yieethä
puɔ̱ɔ̱nydun.
5
Kä cua̱ kɛ nɛn, cikɛ dual
kä cikɛ rɔ̱ riet jɔk.
Ci ji̱ kööriɛn diaal rɔ bar jɔk
cukɛ rɔ̱ bar nikɛ pɛ̈th,
/ken kɛ jɔkdiɛn lɛ liɛc,
kɛ ɣöö te ni lia̱a̱
pekni diaal!
6
Kä cu pual puaal nath duɔ̱p duer,
kä cuɛ thil gua̱a̱th barä
kä rɛm.
Kui̱ caam gekä kiɛr Yu-pɛ-ree-tidh,
cukɛ kɔ̱a̱th kɔ̱th ikä
kä cukɛ tëth.
7
“Kä ɛŋa wuɔ̱w ɔ ce̱tkɛ Kir,
ce̱tkɛ kir mi ci muak ɔ?
8
Cu I-jëp rɔ jiɛc ce̱tkɛ Kir,
ce̱tkɛ kir mi ci muak.
Kä cuɛ wee i̱, ‘Ɣän bä rɔ jiɛc
kä bä wi̱c muɔ̱ɔ̱n thiäŋ,
ɣän bä wi̱i̱ däk kɛnɛ ji̱kiɛn
tin cieŋ thi̱n.’
9
Wiaa nhiam, lö ji̱ jiöŋkööri,
kä carɛ rɔ̱ lö ji̱ thurbiɛɛli,
kä a rɛm köör wä thi̱n,
wutni Kuc kɛnɛ ji̱ Put
tin ka̱pkɛ köötni,
wutni Lu-dim tin ŋa̱ckɛ
yor bääri.
10
Kä bi cäŋ ɛmɔ cua̱ cäŋ Kuɔth
Nhial ni Kuoth in
la Ruey Ɣɔaa.
Cäŋ cuɔ̱tdɛ,
mëë coolɛ ni rɔ kä ji̱ tɛ̈rɛ,
kä bi thɛp kɛ cam amäni mi cɛ ria̱ŋ
kɛ riɛmdiɛn.
Kä bi kɛ cua̱ muc kä Kuoth
Nhial ni Kuoth in
la Ruey Ɣɔaa
peek kuec caam wec in thieek
kɛ kir Yu-pɛ-ree-tidh.
11
Kä wiaa kä Gil-yad kä ka̱nɛ
ji̱th ŋɔ̱nyä, lö nya I-jëp.
Ci yɛn wal ti ŋuan go̱r baaŋ,
kä /ca yɛn bi kään ɛ kɛn.
12
Ci döör pöcdu liŋ,
kä ci wieedu wi̱c
muɔ̱ɔ̱n thiäŋ.
Kä ci rɛm köör röm kɛ rɛm tin kɔ̱ŋ,
kä ci kɛn diaal li̱w kɛɛl.”
Käni ji̱ Bɛ̈-bi-lɔn kɛ I-jëp
13
Kä mɛmɛ ɛ riet Kuɔth Nhial ëë bä kä gök ni Yir-mɛ-yaa kɛ kui̱ benä Nɛ-bu-kad-nɛ-dhar kuäär Bɛ̈-bi-lɔn kɛ ɣöö bɛ mun I-jëp ben mak wëë i̱,
14
“Latdɛ jɛ kä I-jëp kä larɛ jɛ
kä Mig-dol.
Larɛ jɛ kä Mɛm-pith kɛnɛ
Ta-pa-neth.
Latdɛ jɛ i̱, ‘Ka̱nɛ gua̱thkun
kä rialɛ rɔ ikä
kɛ ɣöö ko̱r bɛ yɛ näk.’
15
Kä ɛŋu mɔ juɔckɛ kuothdun
ni A-pith ɔ?
Kä ɛŋu mɔ /ken bum bumdun
te cuŋä mɔ?
Ɛ ɣöö ci Kuoth Nhial
kɛ töl piny.
16
Cuɛ nɛy diaal ti ŋuan jak
kä tëth.
Kä cukɛ ruac kamnikiɛn
wä kɛ i̱,
‘Jiɛ̈cɛ rɔ̱ kä luɔcnɛ jɔk
kä nɛɛkɔn pa̱ny.
Kɛnɛ mun ëë diëthkɛ kɔn thi̱n,
banɛ rɔ̱ nɔ̱a̱n kɛ ji̱ tɛ̈ran.’
17
Cɔalɛ kuäär I-jëp ni Pɛro i̱,
‘Ram mi gua̱n rɔlä mi
ci baŋkɛ jak kä wä lɔɔrä.’ ”
18
Kä cu Kuäär wee i̱,
“Ce̱tnikɛ ciötdä min cɔal i̱
Kuoth Nhial in la Ruey Ɣɔaa,
bi raan ben
min ce̱tnikɛ päm Ta-bor,
kɛnɛ päm Kar-mɛl in
te thok yiëër.
19
Rialɛ rɔ̱ ikä yianɛ kuakun
kɛ kui̱ pëc,
lö nɛy tin cieŋ kä I-jëp.
Kɛ ɣöö Mɛm-pith bɛ la mi ca päl,
mi ca däk kä thil ram
mi cieŋ thi̱n.
20
“Kä I-jëp gɔaa ɛlɔ̱ŋ,
duundɛ ɣöö ci nɛy ti jiäk
jɛ mak ti bëë kui̱c caam.
21
Kä cäŋ ɛ ni rɛm tin cɛ kɔk
ce̱tkɛ nikɛ kɔ̱a̱l mi
ci buuth rɛydɛ,
cikɛ rɔ̱ ri̱t kä cikɛ rɔ̱ bar ni kɛɛl,
ci /ken dee met cuɔ̱ŋ.
Kɛ ɣöö ci cäŋ rikädiɛn ben kä kɛ,
kɛnɛ gua̱a̱th tɔ̱ŋädiɛn.
22
“I-jëp bɛ yiey ce̱tnikɛ thɔ̱l
mi bar rɔ,
kɛ ɣöö bä ji̱ tɛ̈rɛ kɛ ko̱r,
kä bäkɛ kɛ jiöpni
ce̱tkɛ nɛy tin la jɔapkɛ jiɛn.
23
Bikɛ jiɛn ruɔ̱ɔ̱pdɛ jɔp,
ɛ cäŋ ni mɔ rupdɛ ɛ thi̱ŋ ɔ
ŋuankɛ ce̱tnikɛ kɔryɔm,
/cakɛ dee luäŋ kɛ kuën.
24
Bä I-jëp moc kɛ pöc,
kä ba jɛ la̱th tetni nɛɛni
ti bëë kui̱c caam.”
25
Kä cu Kuoth Nhial in la Ruey Ɣɔaa ni Kuoth I-thɛ-rɛl ruac i̱, “Nɛnɛ ɣän bä Am-on The-bɛth kɛnɛ Pɛro kɛ I-jëp kɛnɛ kuthkɛ, kɛ kua̱rkɛ amäni Pɛro kɛnɛ nɛy tin ŋa̱thkɛ jɛ tɔ̱ɔ̱ŋ. 
26
Ɣän bä kɛ la̱th tetni nɛɛni tin görkɛ tëkdiɛn. Bä kɛ la̱th tetni Nɛ-bu-kad-nɛ-dhar kuäär Bɛ̈-bi-lɔn kɛnɛ ruëëckɛ. Kɛ jɔak ba I-jëp nyɔk kɛ ciëŋ ce̱tnikɛ ta̱a̱dɛ mëë wal. Ruac ni ɣän Kuoth Nhial.”
Ka̱n Kuɔth kɛ ji̱ I-thɛ-rɛl
27
“/Cu dual lö ja̱ŋdä ni Je-kɔb,
kä cu bath lö I-thɛ-rɛl.
Ɣän bä ji̱ luäk ni guäth mi nɔ̱a̱n,
amäni kuayku ni muun in
caakɛ pɛ̈c thi̱n.
Kä bi Je-kɔb luny jɔk kɛ mal
kä bɛ ti̱i̱l.
Kä thilɛ mi bi jɛ jak kä dual.
28
Cu dual lö ja̱ŋdä ni Je-kɔb,
kɛ ɣöö ɣän ɛ kɛɛl kɛ ji̱.
Ɣän bä döör diaal thuk,
tëë cä joc kɛ kui̱du.
Duundɛ ɣöö cä ji̱ bi thum
bä ji̱ duäc ɛ päär /cä ji̱ bi thuk.
Duundɛ ɣöö /cä ji̱ bi päl
baaŋ ɛ /ka̱n tɔ̱ŋ.”
